4)

Olukorrad, kus kaupa käsitatakse/ei käsitata konkreetse vajaduse rahuldamise või spetsiifilise tegevuse sooritamise eesmärgil kokkupanduna, on alljärgnevad. a) Asjaolu, et esemed on kokku pandud kingitusena/kinkepakendis (nt jõuludeks, emadepäevaks, valentinipäevaks jne), ei tähenda automaatselt, et need on kokku pandud selleks, et rahuldada konkreetset vajadust või sooritada mingit spetsiifilist tegevust. Seda tuleb siiski iga üksikjuhtumi puhul eraldi kaaluda. Samuti ei klassifitseerita jaemüügiks pakendatud komplektideks üheskoos esitatud ja ühesuguse kujunduse/kaunistusega esemeid (nt kõik esemed on roosade lilledega), v.a. juhul, kui need on kokku pandud konkreetse vajaduse rahuldamiseks või mingi spetsiifilise tegevuse sooritamiseks. Nt esemete kogum, mis koosneb ühesuguse kaunistusega käekellast, elektroonilisest taskukalkulaatorist ja pastapliiatsist ning on jaemüügiks pakendatud ühte karpi, ei moodusta komplekti klassifitseerimise üldreegli 3 b tähenduses, sest need esemed ei ole kokku pandud konkreetse vajaduse rahuldamiseks või mingi spetsiifilise tegevuse sooritamiseks. b) Esemed, mida kasutatakse ühes kohas/ümbruskonnas, ei pea tingimata olema ette nähtud konkreetse vajaduse rahuldamiseks või mingi spetsiifilise tegevuse sooritamiseks. Näiteks rannakomplekt, mis koosneb rannakotist, saunalinast ja lendavast taldrikust, ei moodusta komplekti klassifitseerimise üldreegli 3 b tähenduses. Kuigi kõiki esemeid kasutatakse rannas, on need ette nähtud täiesti erinevateks tegevusteks (suplemine ja mängimine) ja ei ole üksteisega seotud. c) Asjaolu, et esemeid kasutab teatav isik või isikute rühm (lapsed, ühesuguse ameti või huvialaga inimesed jne), ei tähenda automaatselt, et tegemist on jaemüügiks pakendatud komplektidega. Tuleb siiski kaaluda, kas need on kokku pandud konkreetse vajaduse rahuldamiseks või mingi spetsiifilise tegevuse sooritamiseks. d) Toiduainete ja jookide kombinatsioonid ei ole lubatud, v.a juhul, kui need on ette nähtud ühe roa valmistamiseks. i) Toiduainete/jookide komplektid, mille koostisosad on ette nähtud koos kasutamiseks valmisroa või -eine või joogi valmistamiseks, klassifitseeritakse klassifitseerimise üldreegli 3 b alusel. ii) Reegel ei hõlma siiski tootevalikuid, mis on müüki pandud koos ja mis koosnevad erinevatest toiduainetest, alkohoolsetest jookidest või mittealkohoolsetest jookidest, mis ei ole ette nähtud koos kasutamiseks valmisroa või -eine või joogi valmistamiseks. Kui kaubaartiklite kombineerimisel ei saa valmistada valmisrooga või -einet või jooki, ei käsitata neid komplektina ja iga artikkel klassifitseeritakse eraldi oma sobivasse rubriiki. Näiteks nn jõulukorvid/kingikorvid, mis koosnevad nt juustust, veinist, šampanjast või likööridest, teest, keedisest, oliiviõlist, pasteedist, puuviljadest jne, tuleb klassifitseerida eraldi. Samas klassifitseeritakse ühe roa või joogi valmistamiseks ettenähtud toiduainete ja jookide kombinatsioon (nt tiramisu komplekt, mis sisaldab sobivas vahekorras Marsala veini, mida kasutatakse tiramisu valmistamiseks) klassifitseerimise üldreegli 3 b alusel komplektiks. Teisalt ei käsitata komplektina klassifitseerimise üldreegli 3 b tähenduses isegi jaemüügiks kokku pandud tooteid, kui selline kombinatsioon on ette nähtud nii söömiseks kui ka joomiseks, sest need ei ole kokku pandud konkreetse vajaduse rahuldamiseks või mingi spetsiifilise tegevuse sooritamiseks. iii) Eri sorti joogid/toiduained ja majapidamistarbed – need klassifitseeritakse eraldi, nt kohvikomplekt, mis on jaemüügiks pakendatud plastpakendisse ja koosneb järgmistest toodetest: — lahustuv maitsekohvipulber, — kaneelipulgad, — väike roostevabast terasest riiv, — kaanega metallanum (sisaldab kohvipulbrit) ja — keraamiline kann klassifitseeritakse vastavalt eri toodetele rubriikidesse 2101 (lahustuv maitsekohvipulber), 0906 (kaneelipulgad), 8205 (väike metallriiv), 7323 (kaanega metallanum), 6912 (keraamiline kann). Kõnealuseid tooteid ei saa käsitada jaemüügiks pakendatud komplektidena klassifitseerimise üldreegli 3 b tähenduses, sest need ei rahulda konkreetset vajadust ja nendega ei sooritata mingit spetsiifilist tegevust (tolliseadustiku komitee 2008. aasta juuni selgitus). Samas klassifitseeritakse komplektiks ühekordse kasutusega väikese väärtusega plasttops (vt ka B osa, III, „väikese tähtsusega/väärtusega kaubaartiklit sisaldavad komplektid”) koos kohvikotikese ja suhkrukotikesega, mis on ette nähtud ühe tassitäie kohvi valmistamiseks.